Ek sien hom deur die badkamervenster. Salig gelukkig sit hy op die stomp en versorg sy vere. Vir wie maak hy hom so mooi op hierdie warm Saterdagmiddag? Lieflike ou klein voëltjie met jou skerp bekkie, dun beentjies en lang stert, jy kleur my dag so mooi in!
Posted by Elizabeth Kendall at 15:36
Labels: kwikstertjie, natuur, voëltjie, vreugde
'n Pakkie in die pos
Om 'n pakkie in die pos te kry, is louter vreugde!! Byna al my kuns en baie van my beter foto's is op my profielblad op RedBubble. Wat baie lekker is van dié blad, is dat 'n mens van tyd tot tyd verskillende produkte daar verkoop aan wie ookal dink jou werk is uitstekend! Dit is elke keer 'n aangename ervaring.
Sodoende gaar mens dan $US bymekaar. En ons almal weet dis meer werd as ons swak Rand. Deur middel van PayPal kan 'n mens enige-iets aanlyn koop soos jou hart begeer en afhangende van hoeveel fondse jy tot jou beskikking het.
Ek besluit toe om van my eie kaartjies te bestel, sommer 'n hele klomp! Die wete dat daar nêrens op aarde nog sulke kaartjies is nie, maak dit 'n hartverblydende aangeleentheid! Groot was my blydskap toe ek dit dus gister in die pos ontvang. Wat gee meer vreugde as 'n unieke en handgeskrewe kaartjie? Ek sien uit om dit aan vriende, vriendinne en familie te stuur! Die drukwerk en gehalte is puik.